
Uznesenie Okresný súd Rimavská Sobota v právnej veci žalobcu: Okresné stavebné bytové družstvo v Rimavskej Sobote, so sídlom Okružná 50, Rimavská Sobota, IČO: 00 173 916 proti žalovanému: A. B., nar. XX. XX. XXXX, trvale bytom C. D. E. XXX/XX, B. o zaplatenie 6.057,26 Eur s prísl., takto rozhodol: Súd schvaľuje zmier uzavretý medzi žalobcom a žalovaným dňa 14. 05. 2025 v tomto znení: I. Žalovaný je povinný zaplatiť žalobcovi dlžnú sumu vo výške 6.057,26 Eur, ktorá pozostáva zo sumy 5.255,15 Eur predstavujúcej istinu a zo sumy 802,11 Eur predstavujúcej zmluvnú pokutu vo výške 0,5 promile denne z dlžnej istiny od 06.02.2023 do 01.01.2025. II. Žalovaný bude uhrádzať dlžnú sumu vo výške 6.057,26 Eur žalobcovi v splátkach vo výške po 150,Eur mesačne, počnúc mesiacom jún 2025, ktorých splatnosť je totožná so splatnosťou pravidelných mesačných zálohových platieb, t.j. tak, aby úhrady splátok dlžnej sumy boli na účet žalobcu pripísané najneskôr posledného kalendárneho dňa toho ktorého mesiaca, pričom ak sa žalovaný dostane do omeškania s úhradou ktorejkoľvek splátky dlžnej sumy alebo jej časti, stáva sa splatným celý dlh. III. Žalovaný je povinný zaplatiť žalobcovi trovy konania v sume 36,30 Eur predstavujúcej 10 % zo zaplateného súdneho poplatku vo výške 363,- Eur s tým, že žalobcovi bude vrátená suma 326,70 Eur predstavujúca 90 % zaplateného súdneho poplatku. odôvodnenie: 1.1 Žalobca sa žalobou doručenou tunajšiemu súdu dňa 28. 01. 2025 domáhal voči žalovanému zaplatenia sumy vo výške 6.057,26 Eur s príslušenstvom, na tom základe, že žalovaný ako výlučný vlastník X-XXXXXXXX bytu č. X nachádzajúceho sa na C. D. E. F. XXX/XX D. B., tento byt užíva, avšak neplatí pravidelne úhrady do fondu prevádzky, údržby a opráv bytového domu. Nedoplatok žalovaného začal narastať od roku 2023, pričom na túto skutočnosť bol žalovaný zo strany žalobcu viackrát písomne upozorňovaný upomienkami a ročnými vyúčtovaniami. 1.2 Žalovaný uzatvoril so žalobcom dňa 24. 09. 2024 Dohodu o uznaní dlhu (ďalej len ,,dohoda“), na základe ktorej sa žalovaný zaviazal uhrádzať žalobcovi mesačne okrem stanoveného zálohového predpisu aj sumu vo výške 150,- Eur. V dohode si strany určili, že zmluvná pokuta bude naďalej účtovaná vo výške 0,5 promile z dlžnej sumy za každý deň omeškania až do splatenia celej dlžnej sumy. Žalovaný si povinnosti vyplývajúce mu z dohody neplnil a vzniknutý dlh neuhradil aj napriek opakovaným upozorneniam a platne uzavretej dohode. 1.3 Tunajší súd vydal dňa 14. 02. 2025 platobný rozkaz sp. zn. 14Csp/7/2025, proti ktorému podal žalovaný odpor v zákonnej lehote, v ktorom uviedol, že od uzavretia dohody túto dohodu plnil a je naďalej ochotný svoj dlh splácať. Žalovaný vo svojom odpore uviedol, že je ochotný so žalobcom uzavrieť zmier. 1.4 Žalobca vo svojom vyjadrení na podaný odpor žalovaného zo dňa 18. 03. 2025 uviedol, že je pravda, že žalovaný uhrádzal dohodnuté splátky vo výške 150 Eur, avšak v dohode bol zaviazaný posielať splátky spolu so stanoveným zálohovým predpisom vo výške 259,32 Eur (mesačné platby vo výške
259,32 + 150 = 409,32 Eur), čo žalovaný nedodržal, a teda dohoda sa stala neplatnou. Žalobca trvá na podanej žalobe v plnom rozsahu. 1.5 Súd vo veci nariadil pojednávanie, ktoré vytýčil na deň 14. 05. 2025. 1.6 Pred začatím pojednávania strany sporu oznámili, že uzavreli zmier, pričom žiadali súd, aby svojim rozhodnutím tento zmier schválil. 2.1 Podľa § 148 ods. 1 Civilného sporového poriadku (ďalej len „CSP“), žalobca a žalovaný môžu uzavrieť zmier. O uzavretie zmieru sa má súd vždy pokúsiť. 2.2 Podľa § 148 ods. 2 CSP, súd rozhodne o tom, či uzavretý zmier schvaľuje; neschváli ho, ak je v rozpore so všeobecne záväznými právnymi predpismi. 3. Na základe vyššie uvedeného súd schválil zmier uzavretý medzi stranami konania, nakoľko tento nie je v rozpore so všeobecne záväznými právnymi predpismi. 4.1 O nároku na náhradu trov konania súd rozhodol tak, ako je uvedené vo výrokovej časti tohto rozhodnutia. Pri rozhodovaní o predmetnom nároku súd vychádzal z tej skutočnosti, že vec bola skončená zmierom do začiatku prvého pojednávania. 4.2 Podľa § 255 ods. 1 CSP, súd prizná strane náhradu trov konania podľa pomeru jej úspechu vo veci. 4.3 Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 4.4 Podľa § 11 ods. 7 prvá veta zákona o súdnych poplatkoch a poplatku za výpis z registra trestov, ak konanie skončia strany alebo účastníci schválením zmieru do začiatku prvého pojednávania, vráti sa im 90 % zo všetkých zaplatených poplatkov. Poučenie: Proti tomuto rozhodnutiu nie je prípustné odvolanie.

